Diari Oficial de la Generalitat Valenciana


Sumari del DOGV 9698, del 05-10-2023 (2023/10966)

RESOLUCIÓ de 3 d'octubre de 2023, del conseller de Sanitat, per la qual es crea l'Oficina Autonòmica de Coordinació i Integració Sociosanitària de la Comunitat Valenciana.
---------------------------------------------------------------------------------------------------------------------------------------------------------------------------

### Dades del document

Número de DOGV
:   9698

Data del DOGV
:   05-10-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/10839


Data del document
:   03-10-2023

Organisme emissor
:   Conselleria de Sanitat

Tipus de document
:   Resolució

RESOLUCIÓ de 3 d'octubre de 2023, del conseller de Sanitat, per la qual es crea l'Oficina Autonòmica de Coordinació i Integració Sociosanitària de la Comunitat Valenciana. [2023/10104]  
El concepte d'atenció sociosanitària és molt ampli i afecta l'àmbit competencial de diferents departaments del govern autonòmic i de l'Administració local, entre altres agents. Aquesta diversitat competencial comporta una acció necessàriament transversal des de l'acció pública on han de definir-se de manera prèvia objectius comuns i un alineament dels diferents agents amb capacitat d'exercir estratègies i accions concretes.  
La primera referència d'interés de l'atenció sociosanitària figura en la Llei 16/2003, de 28 de maig, de cohesió i qualitat del sistema nacional de salut (SNS), on es representa de manera explícita la definició de la prestació d'atenció sociosanitària i que comprén el conjunt d'atencions destinades a aquells malalts, generalment crònics, que per les seues especials característiques poden beneficiar-se de l'actuació simultània i sinèrgica dels serveis sanitaris i socials per a augmentar la seua autonomia, pal·liar les limitacions o sofriments i facilitar la seua reinserció social.  
Posteriorment, s'han realitzat moltes iniciatives i fòrums on s'ha posat de manifest la necessitat d'identificar en tota la seua dimensió l'espai sociosanitari i definir i incorporar perfils de pacients, no sols malalts crònics i majors, sinó també, entre altres, les persones amb diversitat funcional o aquelles amb especials problemes d'adaptació i accessibilitat als recursos sociosanitaris.  
Els serveis sanitaris i socials són molt diferenciats i practicats per professionals amb diferents formacions i, generalment, pertanyents a diferents organitzacions públiques i privades. Per tant, qui realment defineix l'espai sociosanitari és el pacient. Aquest pacient concret té necessitat d'atenció simultània de les dues àrees, amb intensitat en l'atenció molt significativa i amb durabilitat o continuïtat d'aquesta atenció en el temps.  
Possiblement estem davant d'un nou paradigma del que serà un nou concepte de sistema de salut, més ampli competencialment, amb un component d'innovació important i amb una interacció de funcions i competències on les administracions hauran d'adaptar-se a les necessitats del pacient.  
Diferents comunitats autònomes han elaborat estratègies específiques de coordinació sociosanitària. Les més recents han sigut les realitzades per la comunitat autònoma d'Andalusia i la del País Basc. Les necessitats, els instruments i les solucions que es plantegen són molt similars ja que partim de les mateixes situacions prèvies condicionades per la legislació bàsica de l'estat i pels àmbits competencials de les comunitats autònomes, si bé cal adaptar una estratègia específica al territori, als recursos i a l'organització administrativa i competencial de cada ens autonòmic.  
És per això que s'ha considerat un element clau en l'acció política del govern valencià elaborar l'estratègia valenciana de coordinació sociosanitària i, per a això, es considera necessari la creació de l'Oficina de Coordinació i Integració Sociosanitària.  
La funció essencial de l'Oficina Autonòmica de Coordinació i Integració Sociosanitària és fer efectiva la necessària acció conjunta i alineament, sobre la base d'objectius concrets, de les diferents administracions públiques, operadors de serveis socials i sanitaris, així com la participació de la ciutadania en l'atenció sociosanitària de la població. La creació d'aquesta oficina és dotar el govern valencià d'un instrument que facilite i alinee les polítiques, el debat i la recerca de solucions amb criteris d'eficiència i sostenibilitat dels serveis que es presten a la societat i que culmine amb la creació d'una estratègia o pla específic per a aquesta comunitat.  
Per això, atenent les atribucions que la Llei 5/1983, de 30 de desembre, del Consell, atribueix als titulars de les conselleries, i de conformitat amb l'article 4 del Decret 135/2023, de 10 d'agost, del Consell, pel qual s'aprova el Reglament orgànic i funcional de la Conselleria de sanitat, resolc:  
  
Primer. Creació  
Crear l'Oficina Autonòmica de Coordinació i Integració Sociosanitària de la Comunitat Valenciana (d'ara en avant, l'OCISS) adscrita a la Conselleria de Sanitat.  
  
Segon. Adscripció i funcionament  
1. L'OCISS dependrà directament de la persona titular de la Conselleria de Sanitat. Per a l'exercici de les seues funcions disposarà del conjunt dels departaments d'aquesta conselleria i tindrà accés a la informació necessària per a l'exercici d'aquestes.  
2. En tot cas, per a assegurar la major eficàcia del seu funcionament i amb la finalitat de garantir la transversalitat, la participació en la presa de decisions i la definició de polítiques específiques, es podran establir els grups de treball i les comissions que es consideren necessàries tant en l'àmbit de la Conselleria de Sanitat com en resta de departaments del Consell i institucions de la Generalitat, així com amb qualssevol administracions públiques amb total respecte a l'àmbit competencial respectiu.  
  
Tercer. Direcció de l'oficina  
La persona responsable de l'OCISS serà una persona empleada pública amb experiència en el sector sociosanitari i serà nomenada per la persona titular de la Conselleria de Sanitat.  
  
Quart. Objectiu i funcions  
1. L'OCISS té com a objectiu principal la culminació i l'avaluació d'una estratègia valenciana de coordinació sociosanitària.  
2. Per a dur a terme aquest objectiu podrà realitzar les funcions següents:  
a) Promoure l'organització i definició d'instruments de participació dels diferents departaments de la Generalitat, municipals, operadors econòmics i representants de la societat.  
b) Realitzar el seguiment i la dinamització del projecte d'història sociosanitària a utilitzar pels diferents agents de l'espai sociosanitari.  
  
c) Establir, en col·laboració amb els diferents actors, un quadre de comandaments integral que permeta el monitoratge i l'avaluació dels diferents àmbits de gestió participats per diferents departaments i operadors del sector.  
d) Potenciar i dinamitzar la interoperabilitat dels recursos sanitaris en l'àmbit de les residències de majors i de persones amb diversitat funcional, i incorporar els recursos d'atenció hospitalària a domicili i a les residències, entre altres.  
e) Potenciar i establir, juntament amb els operadors econòmics i amb els departaments amb competències de la Generalitat en investigació i innovació, un marc específic d'R+D+I per al col·lectiu de persones majors i amb diversitat funcional entre altres.  
f) Proposar l'elaboració d'un portal d'atenció sociosanitària on s'aporte visibilitat a la població, als professionals i als gestors, i participar-hi.  
g) Promoure i monitorar l'elaboració d'un mapa de recursos sociosanitaris pels diferents departaments de Salut.  
  
Cinqué. Incidència pressupostària  
La creació d'aquesta oficina no podrà tindre incidència en la dotació dels capítols de despesa assignats a la Conselleria de Sanitat i, en tot cas, hauran de ser atesos amb els seus mitjans personals i materials.  
  
  
Sisé. Eficàcia  
La present resolució produirà efectes des de l'endemà de la publicació en el Diari Oficial de la Generalitat València.  
  
València, 3 d'octubre de 2023.- El conseller de Sanitat: Marciano Gómez Gómez.